2022 7 13
LT
Europos Sąjungos oficialusis leidinys
C 269/21
3 PRIEDAS.
Narių, kuriose yra centrinis koordinavimo padalinys, metiniai įnašai
Centrinio koordinavimo padalinio organizacinė struktūra MIRRI-ERIC centrinį koordinavimo padalinį sudaro dvi paskirstytos dalys: Portugalijos Respublikos teritorijoje Bragos mieste įkurta registruota buveinė ir Ispanijos Karalystės teritorijoje Paternos mieste veikiantis bendradarbiavimui palankios darbo aplinkos centras.
MIRRI-ERIC bus valdomas nepriklausomai nuo šiuo metu vietoje veikiančių administracinių struktūrų, o centrinio koordinavimo padalinio darbuotojai bus nepriklausomi nuo visų mikroorganizmų srities biologinių išteklių centrų.
Vieta ir fizinė infrastruktūra MIRRI-ERIC registruota buveinė bus Minjo universitete, Bragoje.
Universitete mokosi daugiau kaip 20 000 studentų ir jame yra daug katedrų, iš kurių nemažai susijusios su MIRRI-ERIC veikla.
Biologinės inžinerijos centras užtikrina sąsają su MIRRI-ERIC registruota buveine ir jame saugoma pagal ISO 9001:2015 sertifikuota Portugalijos kultūrų kolekcija Micoteca da Universidade do Minho.
Biologinės inžinerijos centro veiklos rezultatas – daugiau kaip 13 atžalinių įmonių.
Medicinos mokyklą, biologijos ir chemijos katedras galima pasiekti pėsčiomis.
Netoli yra Tarptautinė Pirėnų pusiasalio nanotechnologijų laboratorija (INL).
Svarbias sąsajas užtikrina netoliese esantis mokslo ir technologijų parkas „Avepark“.
MIRRI bendradarbiavimui palankios darbo aplinkos centras veiks Valensijos universitete.
Valensijos universitete teikiama kompiuterijos paslauga, apimanti mokslinio ar šviečiamojo pobūdžio taikomąsias programas.
„Tirant 2“ yra Ispanijos superkompiuterių tinklo Valensijos centras, kurį valdo Valensijos universitetas.
Jis turi reikiamą infrastruktūrą dideliems serveriams įrengti ir specializuotus žmogiškuosius išteklius jiems valdyti.
Ši bendradarbiavimui palankios darbo aplinkos virtuali aplinka veiks Valensijos universitete; pasinaudojant sinergija su Ispanijoje esančia konsorciumo „LifeWatch ERIC“ bendra infrastruktūra, bus kuriamos priemonės, būtinos bendriems abiejų mokslinių tyrimų infrastruktūros objektų tikslams pasiekti.